ගොවිතැන කෙරෙහි තරුණ තරුණියන්ගේ අවධානය යොමු කරවීමට තම රජය පියවර ගෙන ඇති බව ජනාධිපති ගෝඨාභය රාජපක්ෂ මහතා පවසනවා.ජනාධිපතිවරයා මේ බව සඳහන් කළේ ගම සමඟ පිළිසදරක් වැඩසටහනට පොළොන්නරුව -මැදිරිගිරිය - බිසෝපුර ප්‍රදේශයේදී එක්වෙමින්.ජනාධිපති ගෝඨාභය රාජපක්ෂ මහතාගේ සංකල්පයක් මත ක්‍රියාත්මක වන ගම සමඟ පිළිසඳරක් වැඩසටහනේ 6  වැනි අදියර අද ක්‍රියාත්මක වූයේ මැදිරිගිරිය ප්‍රාදේශීය ලේකම් කොට්ඨාසයේ බිසෝපුර  ගම්මානය කේන්ද්‍ර කර ගනිමින්.බිසෝපුර හා ඒ අවට ගම්මාන රැසක ජනතාවගේ ජන ජීවිතයට බලපාන ගැටලු සඳහා  විසඳුම් ලබාදීම මෙහි අරමුණ වනවා.වැඩසටහන ආරම්භ කිරීමට පෙර බිසෝපුර මහවැලි ප්‍රාථමික විද්‍යාලය විවෘත කිරීම සිදුවුණේ ජනාධිපති ගෝඨාභය රාජපක්ෂ මහතාගේ ප්‍රධානත්වයෙන් වන අතර ඒ සඳහා හිටපු ජනාධිපති මෛත්‍රීපාල සිරිසේන මහතා ද එක්ව සිටියා.